Diari Oficial de la Generalitat Valenciana


Sumari del DOGV 5317, del 03-08-2006 (2006/9204)

ORDE de 20 de juliol de 2006, de la Conselleria de Justícia, Interior i Administracions Públiques, sobre selecció i nomenament de funcionaris interins per a cobrir llocs dels cossos de metges forenses, de gestió processal i administrativa, de tramitació processal i administrativa i d'auxili judicial de l'administració de Justícia a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5317

Data del DOGV
:   03-08-2006

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2006/9204


Data del document
:   20-07-2006

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Anàlisi jurídica

 Descriptors 

:   * funció pública
    * administració del personal
    * sistema judicial
    * legislació
    * treball temporal

ORDE de 20 de juliol de 2006, de la Conselleria de Justícia, Interior i Administracions Públiques, sobre selecció i nomenament de funcionaris interins per a cobrir llocs dels cossos de metges forenses, de gestió processal i administrativa, de tramitació processal i administrativa i d'auxili judicial de l'administració de Justícia a la Comunitat Valenciana. [2006/9204]  
L'article 489 de la Llei Orgànica del Poder Judicial, modificada per la Llei Orgànica 19/2003, de 23 de desembre, faculta els òrgans competents de les comunitats autònomes que hagen rebut els traspassos de mitjans personals per al funcionament de l'administració de Justícia, per a nomenar funcionaris interins, per necessitats del servei, quan no siga possible, amb la urgència exigida per les circumstàncies, la prestació per funcionari de carrera, d'acord amb els criteris objectius que es fixen en la disposició que la comunitat autònoma elabore a aquest efecte.  
El règim estatutari aplicable a aquests funcionaris interins és el dels funcionaris de carrera, en allò que siga adequat a la naturalesa de la seua condició, i no els serà aplicable el règim de classes passives, segons es disposa en l'article 474.2 de la Llei Orgànica del Poder Judicial.  
Els nomenats hauran de reunir els requisits i titulació necessaris per a l'ingrés en el cos i seran cessats segons els termes de la present Orde i, en tot cas, quan es proveïsca o s'amortitze la vacant, s'incorpore la seua titular o desapareguen les raons d'urgència (article 489.2 i 3 de la Llei Orgànica del Poder Judicial).  
Amb l'ànim de continuar millorant el sistema de selecció i nomenament del personal interí al servei de l'administració de Justícia, realitzat en anteriors ordes d'aquesta administració autonòmica, procedeix efectuar una nova regulació que s'adapte al nou règim estatutari que resulta de la Llei Orgànica 19/2003, i modificar aquells aspectes que han donat lloc a determinades disfuncions i incorporar-ne de nous, que redundaran en un increment de l'eficàcia del sistema.  
De conformitat amb el que estableix l'article 5 del Text Refós de la Llei de la Funció Pública Valenciana, aprovat pel Decret Legislatiu, de 24 d'octubre de 1995, en l'article 489 de la Llei Orgànica 6/1985, del Poder Judicial, prèvia negociació amb les organitzacions sindicals integrants de la Mesa Sectorial de Justícia de la Comunitat Valenciana, amb un informe previ del Consell General del Poder Judicial i del Consell Jurídic Consultiu, en virtut de les competències establides en l'article 35.e) de la Llei 5/1983, de 30 de desembre, de Govern Valencià,  
ORDENE  
CAPÍTOL I  
Disposicions generals  
Article 1. Objecte i àmbit d'aplicació   
1. La present Orde s'aplicarà al procediment de selecció i nomenament de funcionaris interins dels cossos de metges forenses, de gestió processal i administrativa, de tramitació processal i administrativa i d'auxili judicial al servei de l'administració de Justícia a la Comunitat Valenciana.  
2. Podran nomenar-se funcionaris interins per a exercir temporalment llocs de treball, vacants, per malaltia o per substitució, existents en les plantilles dels òrgans judicials, fiscalies, instituts de Medicina Legal i unitats administratives per a la gestió de mitjans materials i personals de l'administració de Justícia, així com per a atendre mesures extraordinàries de reforç que s'estimen necessàries, quan no puguen ser ocupats de forma immediata per funcionaris de carrera mitjançant els mecanismes establits en la Llei Orgànica del Poder Judicial i reglaments de desplegament.  
Article 2. Borses de treball   
Per tal de disposar d'una relació de persones que desitgen treballar en els òrgans i serveis de l'administració de Justícia, i d'acord amb els principis d'igualtat, mèrit, capacitat i publicitat, es constituiran en cada província les borses de treball següents:  
a) Metges forenses.  
b) Cos de gestió processal i administrativa.  
c) Cos de tramitació processal i administrativa.  
d) Cos d'auxili judicial.  
Article 3. Nombre d'integrants  
El nombre de persones que haja d'integrar cada borsa de treball s'establirà en la corresponent convocatòria i d'acord amb els criteris següents:  
. Nombre de persones nomenades interinament l'any anterior.  
. Necessitats previstes durant el període de vigència de les borses que es convoquen.  
En cada borsa es reservarà un quota no inferior al 5 per cent dels llocs per a persones amb la condició legal de minusvàlides, amb minusvalidesa acreditada, mitjançant l'oportú certificat de l'òrgan administratiu competent, d'un grau igual o superior al 33 per cent.  
Article 4. Vigència  
Les borses de treball tindran una vigència de dos anys, prorrogable el temps indispensable fins a la constitució de la nova borsa, sense perjudici del que estableix l'article 24.  
CAPÍTOL II  
Constitució de les borses de treball  
Article 5. Convocatòria  
La constitució de les borses correspon a la Direcció General de Justícia, que les convocarà mitjançant una resolució publicada en el Diari Oficial de la Generalitat.  
La Convocatòria es trametrà, per a la seua exposició, al Tribunal Superior de Justícia de la Comunitat Valenciana.  
Es publicarà a les audiències provincials, fiscalies, deganats, instituts de Medicina Legal i organitzacions sindicals. També s'exposarà a la Direcció General de Justícia, a Alacant, Castelló i València.  
Article 6. Requisits d'accés  
1. Per a accedir a les borses de treball les persones interessades han de complir, a l'acabament del termini de presentació de sol·licituds, els següents requisits  
a) Ser de nacionalitat espanyola, major d'edat i no excedir l'edat establida per a la jubilació.  
b) Trobar-se en possessió, o en condicions perquè els puga ser expedida, de la titulació següent:  
. Metges forenses: llicenciatura en Medicina.  
. Cos de gestió processal i administrativa: diplomat universitari, enginyer tècnic, arquitecte tècnic o equivalent.  
. Cos de tramitació processal i administrativa: títol de batxiller o equivalent.  
. Cos d'auxili judicial: títol de graduat en ensenyament secundari obligatori o equivalent.  
c) No haver sigut condemnat, ni estar processat, ni inculpat per delicte dolós, llevat que s'haguera obtingut la rehabilitació o haguera recaigut en la causa interlocutòria de sobreseïment.  
d) No trobar-se inhabilitat per a l'exercici de les funcions públiques.  
e) No haver sigut separat, mitjançant procediment disciplinari, d'un cos de l'Estat, de les comunitats autònomes o de les administracions locals, ni suspés per a l'exercici de funcions públiques, en via disciplinària o judicial, llevat que haguera sigut degudament rehabilitat.  
f) No patir defecte físic o malaltia que incapacite per a l'exercici del lloc.  
g) Residir en algun municipi de la Comunitat Valenciana.  
h) No haver sigut exclós de l'anterior Borsa de Treball de Personal de l'administració de Justícia, per alguna de les causes assenyalades en l'article 15.2, apartats 1, 2 i 3 de l'Orde de l'11 de juny de 2002.  
i) Haver-se presentat al primer exercici de les proves selectives de qualsevol de les dos últimes convocatòries d'oposicions, al cos a la borsa del qual es pretén accedir o el seu anterior equivalent. Queda exceptuat del compliment d'aquest requisit el personal que exercisca un lloc de treball com a funcionari interí de l'administració de Justícia, estiga integrat o haguera estat integrat, en les borses preexistents en la data de publicació d'aquesta orde.  
j) Les persones que opten a la Borsa de Treball de Gestió Processal i Administrativa hauran d'acreditar tindre coneixements d'informàtica i les persones que opten a la Borsa de Treball de Tramitació Processal i Administrativa hauran d'acreditar tindre coneixements de mecanografia i informàtica, en la forma que es determine en la Convocatòria. Els coneixements d'informàtica hauran d'estar referits a tractaments de textos. S'exceptuen d'aquest requisit els qui acrediten haver treballat com a interí en els cossos d'oficials i auxiliars, previstos en l'anterior redacció de la Llei Orgànica 6/1985, de l'1 de juliol, del Poder Judicial.  
Article 7. Sol·licituds i documentació  
1. Les persones interessades, que complisquen els requisits establits en l'apartat anterior, presentaran sol·licitud ajustada al model que s'acompanyarà a la Resolució de la Convocatòria, dirigida a la Direcció General de Justícia, juntament amb els documents següents:  
. Fotocòpia compulsada del document nacional d'identitat.  
. Fotocòpia compulsada de la titulació necessària per a l'ingrés en el cos corresponent.  
. Certificat d'empadronament o residència.  
. Acreditació de requisits i mèrits, en els termes que establisca la Convocatòria.  
2. Les sol·licituds es presentaran als llocs i en els terminis que s'indique en la Resolució de Convocatòria, que en cap cas no podran excedir de 20 dies naturals.  
3. En cas de presentar-se a més d'una borsa, i davant de la impossibilitat de quedar inclòs en més d'una borsa de treball, en la instància s'haurà de prioritzar la borsa a què es desitjaria pertànyer.  
4. La sol·licitud i documentació indicades en l'apartat anterior hauran d'aportar-se per totes les persones que desitgen accedir a les borses, amb independència que en el moment de la Convocatòria es troben treballant o no per a l'administració de Justícia.  
Article 8. Mèrits:  
Els aspirants seran ordenats en la borsa de treball de cada un dels cossos i es prendran en consideració els mèrits següents:  
a) Mèrits de caràcter general per a totes les borses de treball:  
1. Antiguitat: amb l'avaluació següent:  
. 0,50 punts per cada mes complet de servei, com a personal funcionari interí de l'administració de Justícia, en el cos corresponent de metges forenses, gestió processal i administrativa, de tramitació processal i administrativa o d'auxili judicial, o el seu equivalent segons l'anterior denominació (oficial, auxiliar o agent), i es computaran proporcionalment els períodes inferiors (0,0166666 punts per dia).  
. 0,30 punts per cada mes complet de servei, com a personal funcionari interí de l'administració de Justícia, en qualsevol altre cos entre els següents: gestió processal i administrativa, de tramitació processal i administrativa o d'auxili judicial, o el seu equivalent segons l'anterior denominació (oficial, auxiliar o agent), i es computaran proporcionalment els períodes inferiors (0,01 punts per dia).  
. 0,10 punts per cada mes complet de servei o fracció com a funcionari interí o personal laboral en qualsevol administració pública en lloc de metge, tècnic mitjà de gestió, administratiu o auxiliar administratiu, per al qual s'exigisca la mateixa titulació que per a la borsa a què insta, i es computaran proporcionalment els períodes inferiors (0,0033333 punts per dia).  
En el cas de serveis prestats simultàniament, només es computarà un d'aquests, que serà el de major puntuació.  
El temps màxim computable serà de dotze anys.  
2. Per la superació dels exercicis de l'última oposició, convocada per a l'accés al cos a què s'insta, o el seu equivalent segons l'anterior denominació, 15 punts.  
Per la superació del primer exercici de l'última oposició convocada per a l'accés al cos a què s'insta, o el seu equivalent segons l'anterior denominació, 7 punts.  
3. Coneixements de valencià, amb l'avaluació següent:  
Certificat de coneixements orals: 1 punts.  
Certificat de grau elemental: 2 punts.  
Certificat mitjà: 3 punts.  
Certificat superior i/o capacitació tècnica: 4 punts.  
Només es computarà el certificat de més alt nivell.  
Per avaluar aquests coneixements s'haurà d'aportar certificat expedit per la Junta Qualificadora de Coneixements de Valencià, o títol homologat segons l'Orde de 16 d'agost de 1994, de la Conselleria d'Educació i Ciència, modificada per l'Orde de 22 de desembre de 1995, de la Conselleria de Cultura, Educació i Ciència, sobre certificats de coneixement de valencià.  
4. Informàtica: un màxim de 4 punts en el seu conjunt, per cursos de tractament de textos expedits o homologats per una administració pública competent, amb l'avaluació següent:  
1. Curs de 20 a 40 hores 0,5 punts.  
2. Curs de 41 a 80 hores 1 punt.  
3. Curs de 81 a 100 hores 2 punts  
4. Curs de 101 a 200 hores 3 punts.  
5. Curs de més de 200 hores 4 punts  
b) Mèrits específics per a cada borsa de treball:  
1. Per a la Borsa de Metges Forenses s'avaluaran, a més, els mèrits següents:  
. 12 punts per l'especialitat en Medicina Legal i Forense.  
. 4 punts per cada especialitat en Psiquiatria, Traumatologia, Ginecologia, Laboratori, Radiologia, Anatomia Patològica, Medicina Interna i Medicina de Família i Comunitària, amb un màxim de 8 punts.  
. 2 punts per altres especialitats mèdiques, amb un màxim de 4 punts.  
. 2 punts per la titulació de Doctorat en Medicina.  
. 1 punt per màsters en matèries pròpies de la medicina legal, fins a un màxim de 2 punts.  
Un màxim de 3 punts per cursos o diplomes en matèries pròpies de medicina legal, homologats per una administració pública competent, amb l'avaluació següent:  
Cursos o diplomes de 20 a 40 hores: 0,25 punts  
Cursos o diplomes de 41 a 80 hores; 0,50 punts  
Cursos o diplomes de 81 a 100 hores: 1 punt  
Cursos o diplomes de més de 100 hores: 1,5 punts  
2. Per a les borses dels cossos de gestió processal i administrativa, de tramitació processal i administrativa i d'auxili judicial, s'avaluaran a més els títols acadèmics oficials d'igual o superior nivell a l'exigit per a l'exercici del lloc a proveir, exclòs el que calga per a l'accés al lloc, amb un màxim de 6 punts:  
Pel títol de llicenciatura en dret, 4 punts.  
Pel títol de diplomatura en relacions laborals, graduat social, criminologia, així com pels tres primers cursos complets en la Facultat de Dret, 2 punts per cada u, amb un màxim de 4 punts.  
Pel títol de batxiller superior, formació professional del 2n cicle en especialitat administrativa o equivalent, 2 punts per cada u, amb un màxim de 4 punts.  
3. Per a l'avaluació dels mèrits específics es tindrà en compte, únicament, el títol superior que requerisca haver obtingut l'inferior.  
Article 9. Acreditació i avaluació de requisits i mèrits  
Els requisits i mèrits que s'invoquen faran referència a la data d'acabament del termini de presentació de les sol·licituds i s'acreditaran en la forma que es determine en aquesta orde i en la Convocatòria.   
En la Convocatòria es determinaran els mèrits que han de ser acreditats mitjançant la presentació del corresponent certificat, lliurat per òrgan competent.  
Per a dirimir els empats primarà la puntuació obtinguda en cada apartat del barem començant pel primer. Si persisteix l'empat, es dirimirà amb el criteri de prioritat alfabètica, començant per la lletra corresponent a l'última oferta d'ocupació per als cossos de l'administració de Justícia.  
Si s'estimara necessari determinar les capacitats dels participants amb la condició legal de minusvàlids; la Comissió Mixta d'Estudi de Discapacitats informarà les seues sol·licituds.   
Article 10. Constitució de les borses  
Una vegada avaluats els mèrits, la Direcció General de Justícia procedirà a constituir provisionalment les borses de treball del personal seleccionat que, degudament ordenades, seran remeses per a la seua exposició pública al Tribunal Superior de Justícia i es comunicarà a les organitzacions sindicals. També s'exposaran a la Direcció General de Justícia d'Alacant, Castelló i València. Així mateix, es publicaran en la pàgina web de la Generalitat Valenciana (Direcció: www.gva.es).  
Las persones interessades tindran un termini de 10 dies per a, davant de la Direcció General de Justícia, reclamar sobre qualsevol de les dades contingudes en la llista.  
Resoltes les reclamacions, es publicaran les borses definitives seguint el mateix procediment que per a la resolució provisional.  
Article 11. Curs de formació i període de pràctiques  
1. En la convocatòria es podrà preveure la realització d'un curs de formació per a aquells integrants de les borses d'interins que no hagen completat, almenys, sis mesos de servei com a funcionaris interins en el respectiu cos, i es necessitarà, en aquest cas, si la superació de l'esmentat curs cal o no per a la integració dels aspirants en la llista definitiva de la borsa o per a mantindre's en aquesta.  
2. Els aspirants inclosos en els llistats de borsa, que no tinguen acreditada la prestació de serveis en l'àmbit de l'administració de Justícia, tindran la condició d'interins en pràctiques quan siguen nomenats.  
El període de practiques tindrà una duració de tres mesos des del nomenament, i es computarà l'esmentat període de forma continuada o en períodes acumulables. Durant aquest període de pràctiques tindran els mateixos drets retributius que la resta d'interins.  
En el cas que la qualificació del funcionari en pràctiques siga de no apte, el responsable funcional, amb el vistiplau del titular de l'òrgan, emetrà un informe raonat en un termini de 10 dies des de l'acabament del període de pràctiques o del corresponent període acumulable.  
En el moment en què es formalitze un nou nomenament, sense haver transcorregut el període màxim de 3 mesos, es procedirà a comunicar al responsable funcional l'existència de l'esmentat període de pràctiques, amb l'extensió i abast d'aquestes.  
Es considerarà superat el període en pràctiques si, una vegada finalitzat totalment aquest, el responsable funcional no emet cap informe respecte d'això.   
Si el funcionari en pràctiques és nomenat en diversos òrgans o serveis de l'administració de Justícia, per terminis inferiors a 3 mesos, el període en pràctiques s'entendrà superat quan, d'almenys dos terços d'aquest, no siga emés cap informe pels responsables funcionals.  
Si l'aspirant superara el període de pràctiques quedarà integrat amb caràcter definitiu en la borsa corresponent i en el cas que haja de continuar prestant serveis es produirà la renovació automàtica del seu nomenament com a funcionari interí.  
La no-superació del període de pràctiques suposarà el cessament en el lloc de treball, i es podrà acordar, a instància de l'interessat presentada als 10 dies següents, novament la seua inclusió en la llista de borsa en el lloc que li corresponga. El seu nomenament posterior com a interí se subjectarà a un nou període de pràctiques. La no-superació d'aquest segon període de pràctiques suposarà el cessament del lloc de treball i, prèvies convocatòria de la Comissió Tècnica d'Interins i audiència de l'interessat, la seua exclusió definitiva de la borsa en vigor.  
CAPÍTOL III  
Comissió Mixta d'Estudi de les Discapacitats  
Article 12. Creació i funcions   
La Comissió Mixta d'Estudi de Discapacitats, creada per Orde de l'11 de juny de 2002, de la Conselleria de Justícia i Administracions Públiques (DOGV núm. 4278, del dia 25), té com a objecte realitzar l'estudi i dictamen sobre les capacitats residuals de les persones que, amb la condició legal de minusvalidesa, participen en les convocatòries per a la constitució de borses de treball de l'administració de Justícia a la Comunitat Valenciana, quan es plantegen dubtes sobre la compatibilitat funcional de la persona discapacitada respecte a les funcions que s'han d'exercir en els llocs de treball a què s'opten.  
Article 13. Composició  
La Comissió Mixta d'Estudi de Discapacitats estarà integrada pels membres següents:  
a) President: un representant de la Direcció General de Justícia, designat per la seua directora o director.  
b) Vocals:   
Un representant de cada una de les tres disciplines o especialitats que integren el Centre de Valoració i Orientació adscrit a la Conselleria de Benestar Social, que seran nomenats per la directora o director general d'Integració Social del Discapacitat.  
Dos representants de les organitzacions sindicals integrants de la Mesa Sectorial de Justícia de la Comunitat Valenciana.  
c) Secretari: un representant de la Direcció General de Justícia, designat per la seua directora o director, que actuarà amb veu i vot.  
Article 14. Dictàmens  
Els dictàmens de la Comissió hauran d'especificar motivadament, en cada cas, les causes d'exclusió de la persona minusvàlida.  
CAPÍTOL IV  
Funcionament de les borses de treball  
Article 15. Selecció i nomenament per a un lloc concret  
1. Quan es produïsca la necessitat de cobrir interinament una plaça per alguna de les causes previstes en l'article 1, els responsables funcionals, el fiscal en cap o els directors dels instituts de Medicina Legal sol·licitaran a la Direcció General de Justícia el nomenament d'un funcionari interí, i s'iniciarà el procediment que en l'article 16 s'indica. La Direcció General de Justícia efectuarà el nomenament tenint en compte les necessitats de servei, les disponibilitats pressupostàries i amb l'autorització prèvia de la Conselleria d'Economia, Hisenda i Ocupació, de conformitat amb la normativa autonòmica vigent respecte d'això.  
2. Quan calga cobrir vacants com a resultat de l'existència de concursos de trasllats o de la posada en funcionament d'òrgans judicials de nova creació, la Direcció General de Justícia, analitzades les necessitats del servei, podrà, d'ofici, iniciar el procediment per a cobrir dites vacants.  
3. Modificació del nomenament: en cas d'haver de disposar-se el cessament d'un funcionari interí per reincorporació del funcionari a qui substituïa o per proveir-se de forma definitiva la plaça que ocupava per funcionari de carrera, podrà acordar-se el canvi de lloc de treball per una sola vegada, a petició del titular de l'òrgan o responsable funcional i prèvia conformitat de l'interessat, a una altra plaça vacant en el mateix òrgan, sempre que no hi haja interrupció en la prestació del treball.  
Article 16. Procediment de nomenament  
1. Davant de la necessitat de cobrir un lloc vacant de metge forense, de gestió processal i administrativa, de tramitació processal i administrativa i auxili judicial, els responsables funcionals, els fiscals en cap o els directors dels instituts de Medicina Legal podran sol·licitar a la Direcció General de Justícia el nomenament d'un funcionari interí, i es justificarà la necessitat de cobrir-lo segons el model I que s'acompanya.  
2. Si, examinada per la Direcció General de Justícia la petició a què es refereix el punt anterior, i tenint en consideració la situació de l'òrgan judicial i les disponibilitats pressupostàries, es resol procedir al nomenament de funcionari interí, se seguirà el procediment següent:  
a) Es convocarà telefònicament un nombre de persones de la borsa de treball corresponent i pel seu orde, suficient en número perquè concórreguen a la Direcció General de Justícia el dia i l'hora que s'indique, i s'aportarà escrit, que s'acompanya com a model II, acreditatiu que no incorren en cap de les causes de renúncia justificades a què es referix l'article 17 de la present Orde. En el cas contrari, haurà d'al·legar i acreditar documentalment, d'acord amb l'esmentat precepte, la causa de renúncia justificada, en un termini màxim de quinze dies naturals des de la Convocatòria.  
En el cas de no ser localitzats telefònicament se'ls convocarà mitjançant telegrama, fax o qualsevol mitjà que acredite la crida efectuada.  
b) Oberta la sessió i per l'orde de la borsa de treball, s'oferiran els llocs a cobrir, i les persones interessades manifestaran si l'accepten o no, i causaran baixa automàticament en aquest segon supòsit, com preveu l'article 20.a).  
c) En el cas que l'esmentada persona es trobe treballant com a interina al servei de l'administració de Justícia, quan se li oferisca per primera vegada un lloc de treball, pertanyent a un altre cos de les actuals borses de treball en què es trobe admesa, no es procedirà a la seua crida fins que no es produïsca el seu cessament, i se'l mantindrà mentrestant en el lloc que li corresponga en la borsa de referència.  
d) En el cas en què, seguint l'orde rigorós de borsa, corresponga convocar alguna persona integrant d'aquesta pel torn de minusvàlids, no es procedirà a la seua crida quan, a la vista del seu expedient personal, el certificat de minusvalidesa haguera caducat, i serà requerida perquè n'aporte altre actualitzat. Se li reservarà la seua posició en borsa mentre no acredite la seua situació de minusvalidesa.  
3. Per a ser nomenat funcionari interí haurà de presentar-se la documentació següent:  
a) Fotocòpia compulsada del document nacional d'identitat.   
b) Fotocòpia compulsada de la titulació exigida per a l'ingrés en el cos corresponent.  
c) Fotocòpia compulsada de la llibreta d'estalvis o compte corrent.  
d) Fotocòpia compulsada del llibre de família.  
e) Declaració jurada d'incompatibilitat.  
f) Documentació acreditativa d'estar inscrit al Centre del Servei Valencià d'Ocupació i Formació, que corresponga com a demandant d'ocupació o millora d'aquest.  
g) Certificat mèdic oficial de no patir cap defecte físic o malaltia que l'incapacite per a l'exercici del lloc.  
h) Fotocòpia compulsada de la cartilla de la Seguretat Social.  
Si les fotocòpies no estan compulsades, es presentaran amb els originals per a la seua compulsa.  
En cas de modificació d'alguna circumstància, de les acreditades anteriorment, es comunicarà de manera immediata a l'administració.  
4. Examinada i conforme la documentació presentada, es procedirà al nomenament i posterior presa de possessió del funcionari interí.  
En cap cas no es podran exercir les funcions pròpies del lloc, ni prendre possessió, fins que haja sigut comunicat el nomenament per la Direcció General de Justícia.  
5. El cessament s'efectuarà quan es produïsca alguna de les causes previstes en l'article 18 de la present Orde i amb els efectes previstos en l'article 19.  
Juntament amb els impresos de cessament, l'administració facilitarà imprés normalitzat perquè es puga sol·licitar la inclusió i recuperació, si fa al cas, del lloc en la borsa corresponent.  
Quan la causa del cessament siga que el lloc es cobrisca per funcionari titular o es proveïsca per un funcionari de carrera pels procediments ordinaris, la data del cessament serà el dia natural immediatament anterior a la presa de possessió del funcionari de carrera.  
6. Els terminis, a què es refereixen els articles 19 i 22.1 de la present Orde, es començaran a comptar des de l'aprovació definitiva de les borses de treball constituïdes en virtut de l'esmentada Orde, per al personal que estiguera treballant en la indicada data d'entrada en vigor.  
Article 17. Causes justificades de renúncia  
1. S'admetran com a causes justificades per a renunciar al lloc de treball, sense decaure de l'orde de la llista, les següents:  
a) Incapacitat temporal, derivada de malaltia comuna o accident no laboral.  
b) Incapacitat temporal, derivada d'accident de treball i malaltia professional.  
c) Maternitat en el cas de la mare, si la renúncia es produeix entre el seté mes d'embaràs i la setzena setmana posterior al part, sense que genere un altre dret que el manteniment en la llista de candidats. La no-sol·licitud de reincorporació suposarà l'exclusió de la borsa.  
En cas de defunció de la mare podrà renunciar el pare, amb els mateixos drets que la mare.  
d) En els supòsits d'adopció o acolliment, tant preadoptiu com permanent, de menors de fins a sis anys; o de majors de sis anys, quan es tracte de menors discapacitats o minusvàlids o que per les seues circumstàncies i experiències personals o que, per provindre de l'estranger, tinguen especials dificultats d'inserció social i familiar, degudament acreditades pels serveis socials competents, si la renúncia es produeix dins de les 16 setmanes posteriors a la resolució judicial d'adopció o acolliment.  
e) Per atenció de fills fins al compliment de tres anys, sense que es genere un altre dret que el manteniment en llista de borses de treball mentres dure l'esmentada situació, sense perjudici que puga reincorporar-se amb anterioritat.  
f) Per atenció de familiar, sempre que estiga a càrrec seu, fins al segon grau de consanguinitat o afinitat, que, per raons d'edat, accident, malaltia o discapacitat, no puga valdre's per si mateix, i no exercisca activitat retribuïda, per un període màxim d'un any; sense que es genere un altre dret que el manteniment en llista de borses de treball mentres dure l'esmentada situació, sense perjudici que puga reincorporar-se amb anterioritat.  
g) Malaltia greu o defunció de familiars, fins segon grau de consanguinitat o afinitat, i la renúncia tindrà una limitació temporal de tres o cinc dies, segons si el succés s'haja produït en la mateixa localitat o distinta.  
h) Matrimoni propi o regularització de la situació de parella de fet, si la renúncia es produeix dins dels 20 dies naturals següents o anteriors a la celebració.  
i) Privació preventiva de llibertat.  
j) Exercici d'ocupació o càrrec públic, el nomenament com a funcionari interí, així com la contractació com a personal laboral temporal en qualsevol administració pública.  
k) Per trobar-se treballant temporalment fora de l'àmbit de l'administració.  
l) Quan el lloc de treball oferit es troba en una localitat que diste més de 60 quilòmetres de la de residència del candidat.   
2. La persona que al·legue un d'aquests motius de renúncia, haurà de fer-ho abans de la corresponent oferta del lloc, llevat de la causa l), i haurà de presentar la documentació justificativa corresponent, així com acreditar, si fa al cas, l'extinció del motiu en un termini de 15 dies des de la renúncia o l'extinció, respectivament. La no-sol·licitud de reincorporació en l'esmentat termini suposarà decaure de la borsa.  
Article 18. Cessament en un lloc concret  
1. El funcionari interí cessarà automàticament en algun dels casos següents:  
1.1. Quan el lloc que ocupe siga cobert pel funcionari titular de la plaça o siga proveït per un funcionari de carrera, pels procediments establits en la Llei Orgànica del Poder Judicial i els reglaments de desplegament.  
Quan en un òrgan judicial hi haja dues o més vacants sense titular, amb dret a reserva de lloc de treball, i estiguen cobertes amb interins, cessarà l'interí que haguera sigut nomenat en la data més recent en l'òrgan, en el cas que un funcionari de carrera s'hi incorpore.  
En cas d'empat, caldrà ajustar-se al que estableix el paràgraf 3r de l'article 9.  
Aquest procediment s'aplicarà en situacions anàlogues, tal com el cessament d'interins de reforç.  
Una vegada aprovades les relacions de llocs de treball, el cessament es produirà en el lloc que haja sigut convocat en concurs de trasllats o lliure designació, així com l'oferit al personal que supere les proves selectives de la corresponent oferta d'ocupació pública.  
1.2. Per expiració del termini per al qual va ser nomenat  
1.3. Per renúncia al lloc de treball que està exercint.  
1.4. Per finalització de la causa que va motivar el nomenament.  
2. La Direcció General de Justícia procedirà a acordar el cessament del funcionari interí quan es produïsca alguna de les següents circumstàncies:  
2.1. Per falta o falsedat inicial o sobrevinguda d'alguns dels requisits exigits o de circumstàncies al·legades per a la seua inclusió en la borsa.  
2.2. Per sanció de falta molt greu comesa pel funcionari interí, d'acord amb el que preveu el Reglament General de Règim Disciplinari dels Funcionaris al Servei de l'administració de Justícia.  
2.3. Per finalització de les necessitats de servei, que van motivar la cobertura mitjançant personal interí.  
2.4. Per supressió de la plaça exercida.  
2.5. Per complir l'edat establida en l'article 492, de la Llei Orgànica del Poder Judicial.  
2.6. Per no superar, si fa al cas, el període de pràctiques.  
Article 19. Efectes del cessament  
1. Amb caràcter general, el cessament per algun dels motius assenyalats en l'article 18.1, apartats 1, 2 i 4 i l'article 18.2, apartats 3 i 4, implica el reingrés en la borsa corresponent en l'últim lloc de l'orde.  
Si el cessament es produeix abans del transcurs de dotze mesos des del nomenament, es mantindrà el mateix número d'orde que tenia en el moment de la designació en la borsa corresponent, fins que els períodes treballats sumen un mínim de dotze mesos.   
2. El cessament per alguna de les causes previstes en l'article 18.1, apartat 3, i l'article 18.2, apartats 1, 2, 5 i 6, suposa l'exclusió automàtica de la borsa de treball.   
3. Si el cessament voluntari en el lloc exercit es produeix per atenció de fill menor de tres anys o de familiar, en els termes establits en l'article 17.1 e) i f) de la present Orde, el cessament per aquesta causa implica el reingrés en la borsa corresponent en l'últim lloc de l'orde.  
Article 20. Baixa automàtica de la borsa de treball  
Causarà baixa de manera automàtic la persona candidata que:  
a) No accepte el nomenament sense causa justificada.  
b) No presente, en el termini establit en l'article 17.2 de la present Orde, la documentació que acredite la causa de renúncia justificada al·legada i la seua extinció.  
c) No indique l'existència de causa de renúncia justificada amb anterioritat a l'oferta concreta de llocs, llevat del supòsit de l'article 17.1.l).  
d) No presente la documentació que s'indique en la convocatòria, per a la presa de possessió.  
e) No es presente a la presa de possessió per causa injustificada.  
f) No sol·licite la incorporació a la borsa en el termini de 10 dies, comptadors des de la data del cessament.  
g) En aplicació dels efectes previstos en l'article 19.2  
Article 21. Canvi de dades de localització  
Les persones incloses en les borses de treball, que canvien les dades per a la seua localització (domicili i/o telèfon), hauran de comunicar-ho al Servei de Recursos Humans de la Direcció General de Justícia, en el termini de 15 dies de produir-se.  
En el cas que no pogueren ser telefonats a ocupar un lloc de treball per incompliment d'aquest requisit, passaran a ocupar l'últim lloc de la llista de la corresponent borsa de treball.  
Article 22. Excepcions al manteniment de l'orde rigorós de la borsa de treball  
1. Quan un funcionari interí cesse en un lloc de treball en un òrgan judicial i abans del transcurs d'un any calga nomenar un altre interí en el mateix òrgan, podrà nomenar-se a la mateixa persona, fins a un màxim de tres vegades, sempre que el responsable funcional ho sol·licite per escrit i prèvia conformitat de l'interessat.  
2. En casos excepcionals i per a cobrir algun lloc de treball que reunisca unes característiques peculiars, es podrà alterar l'orde rigorós de les borses i nomenar el candidat que reunisca els esmentats coneixements i tinga millor número d'orde en la llista.   
El nomenament serà fet per resolució motivada de la Direcció General de Justícia, prèvia negociació en la Comissió Tècnica d'Interins.  
CAPÍTOL V  
Supòsits especials  
Article 23. Plans de reforç  
La Direcció General de Justícia, sempre que les disponibilitats pressupostàries ho permeten, podrà elaborar plans de reforç integrats per personal interí, per tal d'atendre situacions conjunturals en determinats òrgans judicials.  
Per a l'elaboració dels plans de reforç es demanarà informe del Consell General del Poder Judicial, del Consell Fiscal i, si fa al cas, del Tribunal Superior de Justícia de la Comunitat Valenciana i de les organitzacions sindicals integrants de la Mesa Sectorial de Justícia de la Generalitat Valenciana.  
Així mateix, es requerirà l'informe favorable de la Conselleria d'Economia, Hisenda i Ocupació.  
Els plans de reforç tindran una duració màxima de sis mesos.  
CAPÍTOL VI  
Ampliació de les borses de treball  
Article 24. Convocatòria anticipada de les borses de treball  
Si abans del compliment dels dos anys de vigència de les borses de treball previst en l'article 4, el nombre d'integrants fóra inferior al 20 per cent inicial, la Direcció General de Justícia podrà convocar una nova borsa d'interins, prèvia negociació amb la Comissió Tècnica d'Interins.  
En el cas excepcional que alguna borsa es quede momentàniament sense integrants, podrà efectuar-se la crida dels components de la resta de borses de la mateixa província, començant per la de titulació immediatament superior, si n'hi ha, i, en cas contrari, la immediatament inferior.  
En tot cas, les persones que puguen ser objecte de crida hauran de posseir la titulació exigida als components de la borsa que es trobe temporalment sense integrants, i la seua acceptació serà voluntària.  
Article 25. Canvi de residència  
Quan un aspirant a interí, pertanyent a una borsa de treball d'una província de la Comunitat Valenciana, es trasllade a una altra província dins de la mateixa comunitat, podrà sol·licitar el canvi de la borsa de treball, i se situarà en l'orde que li correspondria segons la puntuació obtinguda.  
Quan un aspirant a interí, pertanyent a la borsa de treball constituïda en un altre àmbit territorial, es trasllade a un domicili radicat a la Comunitat Valenciana, podrà sol·licitar la inclusió en l'orde de la borsa que li corresponga, amb certificat de l'òrgan gestor anterior d'estar inclòs en l'esmentada borsa de treball. En aquest cas, haurà d'acompanyar a la seua sol·licitud l'acreditació dels requisits i els mèrits per a la seua baremació, de conformitat amb el que disposa la present Orde.  
Article 26. Participació i informació  
Les organitzacions sindicals, integrants de la Mesa Sectorial de Justícia de la Generalitat Valenciana, participaran en el procés d'elaboració, convocatòria, constitució i seguiment de les borses de treball, a través de la corresponent Comissió Tècnica d'Interins.  
Article 27. Eficàcia temporal dels nomenaments  
La vinculació jurídica i econòmica de la Generalitat Valenciana amb els funcionaris interins comença des del moment del nomenament i presa de possessió subsegüent.  
Les persones que hagen sigut proposades no podran prendre possessió ni exercir les funcions pròpies del càrrec, fins que la Direcció General de Justícia els haja comunicat el nomenament.   
L'esmentada vinculació s'extingeix en la data en què es produïsca alguna de les causes previstes en l'article 18, per al cessament del funcionari interí.  
DISPOSICIONS TRANSITÒRIES  
Primera. Cancel·lació de les borses de treball anteriors  
En el moment de la constitució de les borses de treball, a què es refereix la present Orde, queden anul·lades les anteriors, sense que això supose cap dret per als integrants d'aquelles. No obstant el personal inclòs en les borses, que en el moment de la constitució de les noves es trobe prestant serveis com a funcionari interí, seguirà en el lloc de treball fins al seu cessament.  
Produït el cessament, els serà aplicable el que disposa l'article 19.  
Segona. Regularització de situacions anteriors  
Fins al moment en què s'aprove la constitució de les noves borses, les anteriors continuaran en vigor, i el seu funcionament s'adaptarà a la present normativa. En el supòsit de persones nomenades interines, de conformitat amb els requisits de l'anterior normativa, que no reunisquen la titulació exigida per als actuals cossos de gestió, tramitació o auxili judicial, podran continuar prestant serveis en el lloc que estiguen exercint en aqueix moment. Aquesta prestació de serveis continuarà fins que procedisca el seu cessament, de conformitat amb el que preveu l'article 18 d'aquesta orde. A partir del moment de constitució de les noves borses, es procedirà a regularitzar la seua situació de conformitat amb el que estableix la disposició transitòria tretzena de la Llei Orgànica 19/2003, de 23 de desembre, de Modificació de la Llei Orgànica 6/1985, de l'1 de juliol, del Poder Judicial.  
Tercera. Exempció de presentar-se a les proves selectives  
La primera borsa que es constituïsca, a l'entrada en vigor de la present Orde, no tindrà en compte el requisit exigit en l'article 6.1.I de la mateixa.  
DISPOSICIÓ DEROGATÒRIA  
Única. Normes que es deroguen   
Queda derogada l'Orde de l'11 de juny de 2002, de la Conselleria de Justícia i Administracions Públiques, sobre constitució de borses de treball per a la provisió de vacants dels cossos de metges forenses, oficials, auxiliars i agents de l'administració de justícia a la Comunitat Valenciana, així com la Resolució de 18 de desembre de 2002, del director general de Justícia, que regula el procediment per al nomenament de personal interí per a ocupar llocs de treball vacants dels cossos de metges forenses, oficials, auxiliars i agents de l'administració de justícia a la Comunitat Valenciana.  
DISPOSICIONS FINALS  
Primera. Habilitació per al desplegament reglamentari  
Es faculta la Direcció General de Justícia per al desplegament i execució de la present Orde.  
Segona. Entrada en vigor  
Aquesta orde entrarà en vigor l'endemà de la seua publicació en el Diari Oficial de la Generalitat.  
València, 20 de juliol 2006  
El conseller de Justícia i Administracions Públiques,  
MIGUEL PERALTA VIÑES  
.